"L-għala qegħdin tfittxuh qalb il-mejtin, lil Dak li hu ħaj?" Din kienet id-domanda ta' l-anġlu lin-nisa meta kmieni mas-sebħ tal-ewwel jum tal-ġimgħa kienu marru ħdejn il-qabar ta' Ġesù, sabu l-blata mgerba minn quddiem il-qabar, u tħassbu għax il-katavru tiegħu ma sabuħx. (ara Lq 24:1-12) Forsi aktar minn domanda, dik tal-anġlu, nistgħu nħarsu lejha aktar bħala ċanfira ħelwa li fakkrithom fil-kliem li kien qalilhom l-Imgħallem stess tagħhom meta dan kien għadu magħhom fil-Galilija; li huwa kellu jkun mogħti f'idejn il-midinbin, ikun imsallab, imma fit-tielet jum iqum mill-imwiet. Ftit tal-ħin wara, l-istess domanda, l-istess ċanfira saret mill-ġdid lil tnejn oħra mid-dixxipli tal-Imgħallem Ġesù waqt li dawn, b'qalbhom maqtugħa minħabba f'dak li kien seħħ f'Ġerusalemm f'dawk il-jiem, telqu mill-komunità taċ-Ċenaklu u kienu fi triqthom lura lejn ir-raba' tagħhom. "Kemm intom boloħ u tqal biex temmnu?" (ara Lq 24:13-35 u Mk 16:12-13) U terġa għal darb' oħra, dakinhar stess filgħaxija u mbagħad ukoll tmint ijiem wara, tiżvolġi fost il-ħdax magħżula minnu, ġrajja ta' ċanfira oħra, "Ġib sebgħek 'l hawn u ara jdejja, u ressaq idek u qegħeda fuq ġenbi: tkunx bniedem bla fidi, iżda emmen." (ara Ġw 20:19-29) Iżda n-nisa jibqgħu jarawh u ma jagħrfuhx (Ġw 20:11-18). Id-dixxipli jitkellmu miegħu u ma jintebħux bih (Lq 24:16). Lill-Appostli jidhrilhom u jerġa jidħrilhom, iżda minkejja li jarawh ħaj, jibqgħu jaħsbuh fantażma. (Lq 24:37) Minn dak il-jum bikri fl-għabex tal-ħolqien, li fih il-bniedem nħeba minn Alla qalb is-siġar ta' Ġnien l-Eden (Ġen 3:8) sallum, il-bniedem baqa' dejjem ifittex u bħal donnu ma jistgħax isib. Baqa' jisma imma bħal ma jistgħax jifhem. Baqa' jara s-sinjali imma ma jistgħax jemmen. Illum ukoll, l-istess domandi għadhom jidwu ċari f'widnejna, "L-għala qegħdin tfittxuh qalb il-mejtin, lil Dak li hu ħaj?"; u "Kemm intom boloħ u tqal biex temmnu?". Iżda aħna nibqgħu nitħassbu bejnietna dwar min se jgerbbilna l-blata, li poġgejna aħna stess, mid-daħla tal-qabar. (Mk 16:3) Ngħidu li nemmnu li Hu ħaj, iżda nibqgħu nitlajjaw fl-inħawi tal-qabar vojt tiegħu bit-tama li xi darba nsibuh katavru. Elfejn sena wara din il-ġrajja, għadna u bħal donnu se nibqgħu nfittxu. U forsi qajla qed nintebħu li Dak li lilu qed infittxu, diġà kien Hu stess li sab lilna l-ewwel. Fil-kliem sempliċi ta' din ir-riflessjoni qasira, hemm l-awguri tagħna mill-qalb għal Għid Qaddis lilek li qed taqra u lill-maħbubin kollha tiegħek. Joe Farrugia, Delegat tal-Arċisqof għal-Lajċi, Għid il-Kbir 2012.
Qam kif kien qalilkom.